Yhteisöjen ensimmäisen oikeusasteen tuomioistuimen (laajennettuensimmäinen jaosto) määräys 16 päivänä toukokuuta 2003. - Forum 187 ASBL vastaan Euroopan yhteisöjen komissio. - Asian käsittelystä luopuminen. - Asia T-140/03.



Oikeustapauskokoelma 2003 sivu II-02069



Asianosaiset

Tuomion perustelut

Päätöksen päätösosa



Asianosaiset

Asiassa T-140/03,

Forum 187 ASBL, kotipaikka Bryssel (Belgia), edustajanaan barrister A. Sutton ja barrister J. Killick,

kantajana,

vastaan

Euroopan yhteisöjen komissio, asiamiehinään V. Di Bucci, R. Lyal ja G. Rozet, prosessiosoite Luxemburgissa,

vastaajana,

jossa kantaja vaatii ensimmäisen oikeusasteen tuomioistuinta kumoamaan Belgian kuningaskunnan Belgiaan sijoittautuneiden koordinointikeskusten hyväksi toteuttamaa tukijärjestelmää koskevan 17 päivänä helmikuuta 2003 tehdyn komission päätöksen K (2003) 564 lopullinen,

YHTEISÖJEN ENSIMMÄISEN OIKEUSASTEEN TUOMIOISTUIN (laajennettu ensimmäinen jaosto),

toimien kokoonpanossa: presidentti B. Vesterdorf sekä tuomarit J. Azizi, M. Jaeger, H. Legal ja M. E. Martins Ribeiro,

kirjaaja: H. Jung,

on antanut seuraavan

määräyksen

Tuomion perustelut

1 Forum 187 ASBL on nostanut kanteen toimittamallaan kannekirjelmällä, joka on saapunut ensimmäisen oikeusasteen tuomioistuimeen 28.4.2003 ja kirjattu numerolla T-140/03 ja jossa se vaatii ensimmäisen oikeusasteen tuomioistuinta kumoamaan Belgian kuningaskunnan Belgiaan sijoittautuneiden koordinointikeskusten hyväksi toteuttamaa tukijärjestelmää koskevan 17 päivänä helmikuuta 2003 tehdyn komission päätöksen K (2003) 564 lopullinen (jäljempänä päätös).

2 Samana päivänä toimittamillaan erillisillä asiakirjoilla Forum 187 ASBL on esittänyt toisaalta ensimmäisen oikeusasteen tuomioistuimen työjärjestyksen 76 a artiklan mukaisen nopeutettua menettelyä koskevan hakemuksen ja toisaalta päätöksen täytäntöönpanon lykkäämistä koskevan hakemuksen (asia T-140/03 R).

3 Asianosaiset esittivät 15.5.2003 huomautuksensa nopeutettua menettelyä koskevasta hakemuksesta. Komissio esitti samana päivänä välitoimihakemusta koskevat huomautuksensa.

4 Belgian kuningaskunta on nostanut kanteen, joka on saapunut yhteisöjen tuomioistuimeen 25.4.2003 ja kirjattu numerolla C-182/03 ja jossa se vaatii päätöksen kumoamista siltä osin kuin siinä ei sallita niiden toiminnassa olevien koordinointikeskusten aseman uudistamista koordinointikeskuksina, jotka hyötyivät järjestelmästä 31.12.2000.

5 Belgian kuningaskunta esitti samana päivänä toimittamillaan erillisillä asiakirjoilla toisaalta yhteisöjen tuomioistuimen työjärjestyksen 62 a artiklan mukaisen nopeutettua menettelyä koskevan hakemuksen ja toisaalta päätöksen täytäntöönpanon lykkäämistä koskevan hakemuksen (asia C-182/03 R).

6 Koska yhteisöjen tuomioistuimessa ja ensimmäisen oikeusasteen tuomioistuimessa nostetuissa kanteissa vaaditaan kummassakin saman toimen kumoamista, asian T-140/03 asianosaisten huomautukset on kuultu siltä osin kuin on kyse siitä, että ensimmäisen oikeusasteen tuomioistuin mahdollisesti luopuu asian käsittelystä, jotta yhteisöjen tuomioistuin voi ratkaista molemmat kumoamiskanteet samanaikaisesti.

7 Tältä osin on todettava, että yhteisöjen tuomioistuimen perussäännön 40 artiklan toisessa kohdassa ei anneta luonnollisille henkilöille eikä oikeushenkilöille mahdollisuutta väliintuloon jäsenvaltioiden ja yhteisöjen toimielinten välisissä asioissa, jotka on saatettu yhteisöjen tuomioistuimen käsiteltäväksi. Näin ollen luonnollisten henkilöiden ja oikeushenkilöiden ainoa mahdollisuus perusteidensa ja väitteidensä esittämiseen niitä koskevissa asioissa on, että tapauksissa, joissa niillä on oikeus kanteen nostamiseen, ne itse nostavat kanteen toimivaltaisessa tuomioistuimessa (ks. asia T-490/93, Bremer Vulkan Verbund v. komissio, määräys 23.2.1995, Kok. 1995, s. II-477, 12 kohta ja asia T-41/97, Antillean Rice Mills v. neuvosto, määräys 16.11.1998, Kok. 1998, s. II-4117, 6 kohta).

8 Koska yhteisöjen tuomioistuin ei tässä tapauksessa ole yhteisöjen tuomioistuimen perussäännön 54 artiklan kolmannen kohdan mukaan lykännyt asian C-182/03 käsittelyä, hyvän oikeudenhoidon mukaista on, että jäsenvaltion nostaman kanteen käsittelyyn toimivaltainen tuomioistuin voi ottaa huomioon oikeushenkilön, Forum 187 ASBL:n, saman säädöksen kumoamiseksi esittämät oikeudelliset ja tosiasioita koskevat perusteet ja väitteet.

9 Näin ollen yhteisöjen tuomioistuimen perussäännön 54 artiklan kolmannen kohdan ja ensimmäisen oikeusasteen tuomioistuimen työjärjestyksen 80 artiklan mukaisesti on päätettävä, että ensimmäisen oikeusasteen tuomioistuin luopuu asian käsittelystä, jotta yhteisöjen tuomioistuin voi antaa ratkaisun kumoamisvaatimuksesta.

Päätöksen päätösosa

Näillä perusteilla

YHTEISÖJEN ENSIMMÄISEN OIKEUSASTEEN TUOMIOISTUIN (laajennettu ensimmäinen jaosto)

on määrännyt seuraavaa:

1) Ensimmäisen oikeusasteen tuomioistuin luopuu asian T-140/03, Forum 187 vastaan komissio, käsittelystä, jotta yhteisöjen tuomioistuin voi antaa ratkaisun kumoamisvaatimuksesta.

2) Oikeudenkäyntikuluista päätetään myöhemmin.